Likumprojekts

**Valsts materiālo rezervju likums**

**1. pants. Likumā lietotie termini**

Likumā ir lietoti šādi termini:

1) **valsts materiālās rezerves** – šajā likumā noteiktajā kārtībā izveidots materiālo resursu kopums, kuru izmanto katastrofu, militāru un citu apdraudējumu pārvaldīšanā iesaistītās institūcijas;

2) **atbildīgā institūcija** – valsts vai pašvaldības institūcija vai komersants, kas nozares ministrijas uzdevumā veido vai pārvalda valsts materiālās rezerves, kā arī veic citas šajā likumā noteiktās darbības;

3) **valsts materiālo rezervju veidošana** –darbību kopums valsts materiālo rezervju iegādei, tai skaitā atjaunināšanai;

4) **valsts materiālo rezervju pārvaldīšana** –darbību kopums valsts materiālo rezervju uzglabāšanai un uzturēšanai.

**2. pants. Likuma mērķis**

Likuma mērķis ir nodrošināt efektīvu valsts materiālo rezervju izmantošanu katastrofu, militāru un citu apdraudējumu gadījumā.

**3. pants. Valsts materiālo rezervju nomenklatūra**

(1) Valsts materiālo rezervju nomenklatūrairvalsts materiālo rezervju saraksts, kurā norādīts valsts materiālo rezervju veids, apjoms un ministrija, kuras pārstāvētās nozares vajadzībām tiek veidotas valsts materiālās rezerves.

(2) Valsts materiālo rezervju nomenklatūru apstiprina Ministru kabinets.

**4. pants. Valsts materiālo rezervju izmantošana**

(1) Valsts materiālās rezerves izmanto:

1) katastrofu pārvaldīšanā ietilpstošajos reaģēšanas, seku likvidēšanas un atjaunošanas pasākumos;

2) militāra apdraudējuma pārvarēšanas pasākumos;

3) krīzes situāciju pārvarēšanas pasākumos;

4) neparedzētos gadījumos, lai novērstu apdraudējumu cilvēku veselībai vai dzīvībai;

5) sabiedriskās drošības un kārtības nodrošināšanas pasākumos;

6) personāla apmācību un mācību nodrošināšanai civilajā aizsardzībā un katastrofu pārvaldīšanā;

7) tautsaimniecības mobilizācijas plānā paredzētajos pasākumos;

8) patvēruma meklētāju masveida ierašanās gadījumā veicamajos pasākumos;

9) humānās palīdzības sniegšanai.

(2) Atļauju valsts materiālo rezervju izmantošanai šā panta pirmajā daļā noteikto pasākumu īstenošanā, izņemot humānās palīdzības sniegšanu, dod attiecīgās nozares ministrijas valsts sekretārs vai pilnvarotais ministrijas padotībā esošās iestādes vadītājs.

(3) Kārtību, kādā nodrošināma valsts materiālo rezervju izmantošana šā panta pirmajā daļā noteikto pasākumu īstenošanā, izņemot humānās palīdzības sniegšanu, nosaka Ministru kabinets.

(4) Humānās palīdzības sniegšanai valsts materiālās rezerves izmanto atbilstoši humānās palīdzības sniegšanu reglamentējošajiem normatīvajiem aktiem.

**5. pants. Nozares ministrijas uzdevumi**

(1) Nozares ministrija:

1) izvērtē iespējamos apdraudējumus un, pamatojoties uz riska novērtējumu, lemj par nepieciešamību veidot valsts materiālās rezerves attiecīgajā nozarē;

2) sadarbībā ar tās padotībā esošajām iestādēm plāno valsts materiālo rezervju veidošanas un pārvaldīšanas pasākumus attiecīgajā nozarē;

3) katru gadu līdz 20. februārim iesniedz Iekšlietu ministrijā pārskatu par iepriekšējā gadā veiktajām darbībām ar valsts materiālajām rezervēm;

4) izvērtē attiecīgās nozares nodrošinājumu ar valsts materiālajām rezervēm un, ja nepieciešams, līdz kārtējā gada 1. martam iesniedz Iekšlietu ministrijā priekšlikumus par veicamajām izmaiņām valsts materiālo rezervju nomenklatūrā, norādot tajā iekļaujamo valsts materiālo rezervju veidu un apjomu, kā arī to veidošanai un pārvaldīšanai nepieciešamo papildu finanšu līdzekļu apmēru starpnozaru prioritārā pasākuma pieteikuma sagatavošanai.

(2) Papildus šā panta pirmajā daļā minētajiem uzdevumiem nozares ministrija nodrošina valsts materiālo rezervju:

1) iegādi atbilstoši apstiprinātajai valsts materiālo rezervju nomenklatūrai šim mērķim piešķirto finanšu līdzekļu ietvaros;

2) atjaunināšanu, lai aizvietotu norakstītās valsts materiālās rezerves, tai skaitā pamatdarbības nodrošināšanai izlietotās, šim mērķim piešķirto finanšu līdzekļu ietvaros;

3) uzskaiti atsevišķi no pamatdarbības nodrošināšanai paredzētajiem materiālajiem resursiem;

4) uzglabāšanu un uzturēšanu, nodrošinot to gatavību iesaistīšanai šā likuma 4. panta pirmajā daļā noteikto pasākumu īstenošanā;

5) izsniegšanu katastrofu, militāru un citu apdraudējumu pārvaldīšanā iesaistītajām institūcijām;

6) atsavināšanu, veicot to atjaunināšanu, kā arī tad, ja attiecīgus valsts materiālo rezervju veidus izslēdz no valsts materiālo rezervju nomenklatūras;

7) norakstīšanu, ja tās ir kļuvušas lietošanai nederīgas, izlietotas šā likuma 4. panta pirmajā daļā noteikto pasākumu īstenošanā, kā arī tad, ja to turpmāka izmantošana nav iespējama citu iemeslu dēļ;

8) inventarizāciju saskaņā ar grāmatvedību reglamentējošajiem normatīvajiem aktiem.

(3) Nozares ministrija atbilstoši valsts pārvaldes uzdevumu izpildes nodrošināšanu reglamentējošajiem normatīvajiem aktiem šā panta otrajā daļā minētos uzdevumus pilnībā vai daļēji var deleģēt atbildīgajai institūcijai.

**6. pants. Iekšlietu ministrijas uzdevumi**

Papildus šā likuma 5. pantā minētajiem uzdevumiem Iekšlietu ministrija:

1) koordinē valsts materiālo rezervju plānošanu starp nozarēm;

2) sadarbībā ar attiecīgajām nozaru ministrijām sagatavo valsts materiālo rezervju nomenklatūru un, ja nepieciešams, arī izmaiņas tajā. Valsts materiālo rezervju nomenklatūru iesniedz apstiprināšanai Ministru kabinetā;

3) atbilstoši budžetu un finanšu vadību reglamentējošajiem normatīvajiem aktiem sagatavo un iesniedz attiecīgu starpnozaru prioritārā pasākuma pieteikumu papildu finanšu līdzekļu piešķiršanai valsts materiālo rezervju veidošanai un pārvaldīšanai;

4) katru gadu līdz 20. aprīlim iesniedz Ministru kabinetā informatīvo ziņojumu par iepriekšējā gadā veiktajām darbībām ar valsts materiālajām rezervēm.

**7. pants. Valsts materiālo rezervju veidošanas un pārvaldīšanas finansēšana**

(1) Valsts materiālo rezervju veidošanu un pārvaldīšanu finansē no:

1) valsts budžeta dotācijas no vispārējiem ieņēmumiem;

2) ieņēmumiem no valsts materiālo rezervju atsavināšanas un citiem pašu ieņēmumiem;

3) privātpersonu ziedojumiem.

(2) Finanšu līdzekļus, kas piešķirti valsts materiālo rezervju veidošanai un pārvaldīšanai, nozares ministrija plāno atsevišķā valsts pamatbudžeta programmā. Izvērtējot valsts materiālo rezervju veidošanai un pārvaldīšanai piešķirto finanšu līdzekļu apjomu, tos var plānot citā nozares ministrijas budžeta programmā vai apakšprogrammā, nodrošinot atsevišķu uzskaiti.

(3) Finanšu līdzekļu atlikumu saimnieciskā gada beigās, kas radies no valsts materiālo rezervju atsavināšanas un citiem pašu ieņēmumiem, nozares ministrija izlieto valsts materiālo rezervju veidošanai un pārvaldīšanai nākamajos saimnieciskajos gados.

**8. pants. Valsts materiālo rezervju iegāde**

(1) Valsts materiālās rezerves iegādājas iepirkuma procedūrā atbilstoši publiskos iepirkumus reglamentējošajiem normatīvajiem aktiem.

(2) Nozares ministrija var organizēt valsts materiālo rezervju iegādi atbilstoši attiecīgajā nozarē noteiktajai pamatdarbības nodrošināšanai paredzēto materiālo resursu iegādes kārtībai, tai skaitā iegādāties valsts materiālās rezerves kopā ar pamatdarbības nodrošināšanai paredzētajiem materiālajiem resursiem.

**9. pants. Valsts materiālo rezervju atsavināšana**

(1) Valsts materiālās rezerves, izņemot valsts materiālajās rezervēs esošās zāles un medicīniskās ierīces, atsavina atbilstoši publiskas personas mantas atsavināšanu reglamentējošajiem normatīvajiem aktiem.

(2) Kārtību, kādā atsavina valsts materiālajās rezervēs esošās zāles un medicīniskās ierīces, nosaka Ministru kabinets.

**10. pants. Valsts materiālo rezervju pārbaude**

(1) Lai pārliecinātos par valsts materiālo rezervju gatavību iesaistīšanai šā likuma 4. panta pirmajā daļā noteikto pasākumu īstenošanā, Valsts ugunsdzēsības un glābšanas dienests ir tiesīgs veikt valsts materiālo rezervju pārbaudi.

(2) Kārtību, kādā veicama valsts materiālo rezervju pārbaude, nosaka Ministru kabinets.

**Pārejas noteikumi**

1. Ar šā likuma spēkā stāšanos spēku zaudē Valsts materiālo rezervju likums (Latvijas Republikas Saeimas un Ministru Kabineta Ziņotājs, 2007, 15. nr.; 2009, 23. nr.; Latvijas Vēstnesis, 2016, 57. nr.).

2. Ministru kabinets līdz 2019. gada 1. martam izdod šā likuma 4. panta trešajā daļā, 9. panta otrajā daļā un 10. panta otrajā daļā paredzētos Ministru kabineta noteikumus. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2019. gada 1. jūlijam ir piemērojami Ministru kabineta 2007. gada 18. decembra noteikumi Nr. 877 "Valsts materiālo rezervju glabāšanas, uzskaites, atjaunināšanas, iznomāšanas, aizdošanas, realizācijas un norakstīšanas kārtība", ciktāl tie nav pretrunā ar šo likumu.

3. Ministru kabinets līdz 2019. gada 1. aprīlim apstiprina valsts materiālo rezervju nomenklatūru. Valsts materiālo rezervju nomenklatūra, kas apstiprināta līdz šā likuma spēkā stāšanās dienai, ir spēkā līdz 2019. gada 31. martam.

Likums stājas spēkā 2019. gada 1. janvārī.

Iekšlietu ministrs

Rihards Kozlovskis